अब तक कोई भी कार्यकाल पूरा नहीं कर पाए हैं येदियुरप्पा, इस बार क्या हैं आसार...  
येदियुरप्पा के पिछले दोनों कार्यकालों की कुल अवधि तीन साल 71 दिन रही
पहली बार 12 नवंबर, 2007 को सीएम बने थे, आठवें ही दिन पद छोड़ना पड़ा था
30 मई, 2008 को दूसरी बार सीएम बने, 31 जुलाई, 2011 को इस्तीफा देना पड़ा
BJP के केंद्रीय नेतृत्व पर अनदेखी का आरोप लगाकर अलग पार्टी बना चुके और वर्ष 2014 में BJP में लौटे येदियुरप्पा अब तीसरी बार राज्य के मुख्यमंत्री बने ज़रूर हैं, लेकिन अब भी उनके सामने सुप्रीम कोर्ट के फैसले के अलावा बहुमत साबित करने की चुनौती है, जो काफी टेढ़ी खीर प्रतीत होती है... अगर कांग्रेस और JDS के विधायक एकजुट बने रहे, तो उनके लिए बहुमत जुटाना कतई असंभव होगा, क्योंकि इन दोनों पार्टियों के पास कुल 116 विधायक हैं, और उनका दावा एक निर्दलीय विधायक के समर्थन का भी है... सो, अगर ये 117 विधायक एकजुट रहे, तो बाकी बचे 105 विधायकों से किसी भी तरह बहुमत साबित नहीं किया जा सकेगा, और येदियुरप्पा एक बार फिर कार्यकाल पूरा किए बिना गद्दी छोड़ने के लिए मजबूर हो जाएंगे...